sagorsarker/bangla-wikipedia huggingface dataset:
কাকোরি বিপ্লব

কাকোরি বিপ্লব বা কাকোরি ষড়যন্ত্র বা কাকোরি ট্রেন ডাকাতি (), হচ্ছে একটি ট্রেন ডাকাতি যেটি লক্ষ্ণৌ-এর আলমনগর এবং কাকোরির মাঝে ১৯২৫ সালের ৯ আগস্ট সংঘটিত হয়েছিল। এই ঘটনাটি ভারতীয় স্বাধীনতা আন্দোলনের সময় ব্রিটিশ রাজের বিরুদ্ধে অনুশীলন সমিতির বিপ্লবীরা হিন্দুস্তান রিপাবলিকান আর্মির সহায়তায় ঘটিয়েছিলেন।
অনুশীলন সমিতির বিপ্লবীরা বুঝেছিলেন যে অহিংসার নরম কথার মাধ্যমে ভারতের স্বাধীনতা আসবে না এবং তাই তারা ভারতে বসবাসকারী ব্রিটিশদের ভেতরে ভীতির সঞ্চারের জন্য বোমা, রিভলভার এবং অন্যান্য অস্ত্রশস্ত্র ব্যবহার করতে চাইলেন। যদিও ব্রিটিশ রাজ অনেক বড় এবং খুব অল্প কয়েকজন ভারতে রাজনৈতিক বিভক্তি এবং প্রশিক্ষণবিহীন সেনাবাহিনীর জন্য ভারত জয় করেছিলো। কংগ্রেসের তথাকথিত নেতাদের দ্বারা অসহযোগ আন্দোলনের প্রত্যাহার সারা দেশের বিপ্লবীদেরকে ঐক্যবদ্ধ করেছিলো। কিন্তু নতুন শুরু হওয়া বিপ্লবী আন্দোলনের প্রয়োজন থেকেই অর্থের দরকার ছিলো। একদিন শাহজাহানপুর থেকে লখনৌতে ট্রেন ভ্রমণের সময় পণ্ডিত রামপ্রসাদ বিসমিল খেয়াল করলেন যে প্রত্যেক স্টেশন মাস্টার তার কেবিনে গার্ডের মাধ্যমে টাকার ব্যাগ আনছেন। সেই টাকার ব্যাগটি লখনৌ জংশনের সুপারেন্টেন্ডেন্টের কাছে হস্তান্তর করা হয়। বিসমিল সিদ্ধান্ত নিলেন সরকারি অর্থ লুট করার এবং সেই টাকা সেই সরকারের বিরুদ্ধে ব্যবহার করার যারা প্রতিনিয়ত ভারতকে ৩০০ বছরের অধিককাল ধরে লুট করছে। এটির মাধ্যমে শুরু হলও কাকোরী ট্রেন ডাকাতি।
তাদের কার্যক্রম চালানো এবং অস্ত্রশস্ত্র কেনার উদ্দেশ্যে, বিপ্লবীরা ৮ আগস্ট ১৯২৫ তারিখে শাহজাহানপুরে একটি সভায় বসেন। অনেক কথাবার্তার পর এটি সিদ্ধান্ত হয় যে তারা সরণপুর লখনৌ চলাচলকারী ৮-ডাউন প্যাসেঞ্জার ট্রেন বহনকারী সরকারি কোষাগার লুট করবেন। ৯ আগস্ট ১৯২৫ তারিখে আসফাকউল্লা খান এবং অন্য আটজন বিসমিলের নেতৃত্বে ট্রেন লুট করেন। অন্যরা হলেন বারানসি থেকে রাজেন্দ্র লাহিড়ী, বাংলা থেকে শচীন্দ্রনাথ বক্সী, উন্নাও থেকে চন্দ্রশেখর আজাদ, কলকাতা থেকে কেশব চক্রবর্তী, রাইবেরেলি থেকে বনওয়ারী লাল, ইটাওয়া থেকে মুকুন্দি লাল, বেনারস থেকে মন্মথ নাথ গুপ্ত এবং শাহজাহানপুর থেকে মুরারি লাল।
১৯২৬ সানে কাকোরি বিপ্লব সংঘটিত হয় এবং এটির বিরুদ্ধে ব্রিটিশ সরকার কাকোরি ষড়যন্ত্র মামলা শুরু করে। এই মামলায় পণ্ডিত রামপ্রসাদ বিসমিল, রাজেন্দ্র লাহিড়ী, ঠাকুর রৌশন সিং, আসফাকউল্লা খানের ফাঁসি হয়। শচীন্দ্রনাথ সান্যালের যাবজ্জীবন দ্বীপান্তর হয়। মন্মথ গুপ্তের ১৩ বছর এবং যোগেশচন্দ্র চট্টোপাধ্যায়, গোবিন্দচরণ কর, শচীন্দ্রনাথ বক্সী, মুকিন্দীলাল, রাজকুমার সিং, রামকৃষ্ণ ক্ষেত্রীর ১০ বছর সাজা হয়। এছাড়াও বিষ্ণু শরণ দুব্লিশ, সুরেশচন্দ্র ভট্টাচার্যের ৭ বছর, ভূপেন্দ্রনাথ সান্যাল, রাম দুলারী ত্রিবেদী, প্রেমকিষণ খান্না, বনোয়ারী লাল এবং পরমেশ কুমারের পাঁচ বছরের জেল হয়। এঁরা সকলেই এই অনুশীলন সমিতির সভ্য ছিলেন।
বনানী চৌধুরী

বনানী চৌধুরী (১৯২৪ - ৫ জানুয়ারি ১৯৯৫) বাংলা চলচ্চিত্রের প্রথম মুসলিম অভিনেত্রী। তৎকালীন সমাজে মুসলিম নারীদের বাড়ির বাইরে প্রবেশে ছিল নিষেধাজ্ঞা। কিন্তু শত বাধা পেরিয়ে তিনি গড়েছেন এক দৃষ্টান্ত এবং সহজ করে দিয়েছেন তার পরবর্তী মুসলিম অভিনেত্রীদের চলচ্চিত্রে অংশগ্রহণের পথ।
বনানী চৌধুরী ১৯২৪ সালের মে মাসে জন্মগ্রহণ করেন বনগাঁ তে। বনানী চৌধুরীর পিতার নাম আফসার উদ্দিন। বনগাঁ ছিল তার বাবার কর্মস্থল। কিন্তু প্রকৃতপক্ষে তাদের পৈতৃক নিবাস ছিল বৃহত্তর যশোর জেলার শ্রীপুর থানার সোনাতনদি গ্রাম। যা বর্তমানে মাগুরা জেলাতে অবস্থিত। 
তার প্রাথমিক শিক্ষা শুরু হয় ভারতের মুর্শিদাবাদ জেলাস্থ সাগরদিঘী গ্রামের একটি স্কুলে। অল্প বয়সে তার বিয়ে হয় এবং পরে তিনি স্বামীর উৎসাহেই পড়ালেখা চালিয়ে যান। ১৯৪১ সালে তিনি ম্যাট্টিক পাস করেন এবং পরে আই. এ. ও তারপর বি. এ. পাস করেন।
১৯৩৬ সালে অষ্টম শ্রেণীতে পড়াকালে বনানী চৌধুরীর বিয়ে হয়। তার স্বামীর নাম রাজ্জাক চৌধুরী। বনানী চৌধুরী তার দাম্পত্য জীবনে দুই সন্তানের জননী। বনানী চৌধুরীর চলচ্চিত্রে অংশগ্রহণের পিছনে তার স্বামীর অবদান অনেক। মূলত তার স্বামীর উৎসাহেই বনানী চলচ্চিত্র জগতে পা রাখেন।
ছোটবেলা থেকেই তার শিল্পী প্রতিভার পরিচয় মিলতে থাকে। গ্রামে বা বিদ্যালয়ের বিভিন্ন অনুষ্ঠানে অংশগ্রহণ এবং পুরস্কার পাওয়ার মাধ্যমে। এছাড়া কবিতা আবৃত্তিতেও তার সুনাম ছিল। ছোটবেলা থেকেই তার চলচ্চিত্রের প্রতিও একটা দুর্বলতা ছিল। এই আকর্ষণকে বাস্তবে রূপ দেন বনানী চৌধুরীর স্বামী ও তার দুই বন্ধু মানিক বন্দ্যোপাধ্যায় এবং সুলতান আহমেদ। কিন্তু তখনকার দিনে মুসলিম পরিবারের মেয়েদের চলচ্চিত্রে অংশগ্রহণের কথা চিন্তাও করা যেত না। তার পরেও চলচ্চিত্রে যোগ হয় এক নতুন প্রতিভা বনানী। আসলে এটা তার প্রতীকী নাম। তার আসল নাম বেগম আনোয়ারা নাহার চৌধুরী লিলি। তিনি এই বনানী নাম ব্যবহার করেন কারণ মানুষ বিশেষকরে মুসলিম সমাজের মানুষ যেন ভাবে তিনি হিন্দু ধর্মের এবং তার উপর সমাজের প্রতিবন্ধকতা কম আসে।
১৯৪৬ সালে বিখ্যাত পরিচালক গুনময় বন্দ্যোপাধ্যায়ের পরিচালনায় মুক্তি পায় বনানী চৌধুরী অভিনীত প্রথম ছবি বিশ বছর পরে। এবং এই ছবিতে অভিনয় করে তিনি জয় করে নেন লাখো মানুষের হৃদয়। একের পর এক ছবিতে অভিনয় করেছেন এবং জনপ্রিয়তাও পেয়েছেন প্রচুর। বনানী চৌধুরী অভিনীত কিছু চলচ্চিত্রঃ-
বিশ বছর আগে
</div>
এছাড়া আরো কিছু চলচ্চিত্রে সাবলীল অভিনয় তাকে সেরাদের তালিকায় স্থান দিয়েছে। যেমনঃ---
</div>
আর ১৯৭০ সালে জহির রায়হান পরিচালিত ছবি লেট দেয়ার বি লাইট চলচ্চিত্রে অভিনয় করে ভূয়সী প্রশংসা কুড়িয়েছেন তিনি। 
চলচ্চিত্র জীবনের শুরু থেকে বনানী চৌধুরী কিছু বিখ্যাত মানুষের সাথে কাজ করেছেন। তাদের মধ্যে উল্লেখযোগ্য হচ্ছেঃ পাহাড়ী সান্যাল,প্রমথেশ বসু,হেমেন গুপ্ত,নীতিশ বসু,ছবি বিশ্বাস, জহির রায়হান ,জহর গাঙ্গুলীসহ অন্যান্যরা।
বাংলার বিখ্যাত এই অভিনেত্রী বনানী চৌধুরী ১৯৯৫ সালের ৫ জানুয়ারি ঢাকায় মৃত্যুবরণ করেন। তাকে ঢাকার বানানী কবরস্থানে কবর দেয়া হয়।
গোপীনাথ সাহা

গোপীনাথ সাহা (১৬ ডিসেম্বর ১৯০৫ - ১ মার্চ, ১৯২৪) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের শহীদ বিপ্লবী। অসহযোগ আন্দোলনের সময় বিদ্যালয় ত্যাগ করে ক্রমে হুগলি বিদ্যামন্দির, কলকাতা শ্রী সরস্বতী লাইব্রেরি ও শ্রী সরস্বতী প্রেস, দৌলতপুর সত্যাশ্রম, বরিশাল শঙ্কর মঠ, উত্তরপাড়া বিদ্যাপীঠ প্রভৃতি বিপ্লবী সংগঠনে বিভিন্ন নেতার সঙ্গে কাজ করেন। কলকাতায় অত্যাচারী পুলিশ কমিশনার চার্লস টেগার্টকে নিশ্চিহ্ন করার নির্দেশে ১২ জানুয়ারি, ১৯২৪ তারিখে চৌরঙ্গী অঞ্চলে তিনি টেগার্ট ভ্রমে আর্নস্ট ডে সাহেবকে গুলি করে হত্যা করেন। গ্রেপ্তারের পর আত্মপক্ষ সমর্থনে অস্বীকৃত হন এবং 'টেগার্ট হত্যাই উদ্দেশ্য ছিল' এ কথা স্বীকার করে ফাঁসিতে মৃত্যুবরণ করেন। ঐদিন দেশের সর্বত্র শোকসভা হয়। তিনি তরুণ-বিপ্লবী দলের সদস্য ছিলেন।
তিনি হুগলির শ্রীরামপুরে জন্মগ্রহণ করেন। তার পিতার নাম বিজয়কৃষ্ণ সাহা।
অতিরিক্ত খেলোয়াড় (ক্রিকেট)

অতিরিক্ত খেলোয়াড় ক্রিকেট খেলায় অংশগ্রহণকারী স্থলাভিষিক্ত খেলোয়াড়। তিনি আম্পায়ার কর্তৃক অনুমোদনক্রমে মাঠে নামেন। কোন কারণে মূল খেলোয়াড় আঘাতপ্রাপ্ত অথবা পীড়িত হবার সমূহ সম্ভাবনার প্রেক্ষিতে খেলা শুরুর পূর্বেই নির্দিষ্ট খেলোয়াড়দেরকে এ দায়িত্ব পালনে উল্লেখ করা হয়। ক্রিকেটের আইনের ২নং ধারায় অতিরিক্ত খেলোয়াড় সংক্রান্ত বিষয়ে আলোচনা করা হয়েছে।
একজন অতিরিক্ত খেলোয়াড় মাঠে অবস্থানরত অবস্থায় আঘাতপ্রাপ্ত অথবা অসুস্থ খেলোয়াড়ের পরিবর্তে মাঠে নামেন। কিন্তু তিনি অধিনায়কদের পারস্পরিক সম্মতি ছাড়া বোলিং করা, ব্যাটিং করা, উইকেট-রক্ষকের দায়িত্ব পালন করাসহ অধিনায়কের দায়িত্ব পালন করতে পারবেন না। একটি জনপ্রিয় উদাহরণ হচ্ছে - ১৯৮৬ সালে লর্ডসে অনুষ্ঠিত ইংল্যান্ড ও নিউজিল্যান্ডের মধ্যকার টেস্ট খেলায় ইংল্যান্ড ক্রিকেট দল মূল উইকেট-রক্ষকের পরিবর্তে চারজন খেলোয়াড়কে উইকেট-রক্ষণের দায়িত্ব দিয়েছিল। খেলার অংশ হিসেবে একজন অতিরিক্ত খেলোয়াড় ব্যাট, বল ও ফিল্ডিং করার অধিকারী।
একজন অতিরিক্ত খেলোয়াড় অন্য খেলোয়াড়ের সাথে ক্যাচ নেবার ক্ষেত্রে অংশীদারত্ব করতে পারবেন। ১৮৮৪ সালে ইংল্যান্ড ও অস্ট্রেলিয়ার মধ্যকার খেলায় অস্ট্রেলীয় অধিনায়ক বিলি মারডক ইংল্যান্ডের পক্ষে অতিরিক্ত খেলোয়াড় হিসেবে অংশগ্রহণ করেন ও দলীয় সঙ্গী টাপ স্কটের ক্যাচ নেন যা টেস্ট ক্রিকেটের ইতিহাসে প্রথম ঘটনা।
কেবলমাত্র দুইজন ব্যাটসম্যান টেস্ট ক্রিকেট থেকে রিটায়ার্ড আউট হয়েছেন। উভয় ঘটনাই একই টেস্টে ঘটেছে ২০০১ সালে। কলম্বোতে অনুষ্ঠিত ২য় টেস্টে বাংলাদেশের বিপক্ষে শ্রীলঙ্কান ব্যাটসম্যান মারভান আতাপাত্তু ও মাহেলা জয়াবর্ধনে এ উদাহরণের সূচনা করেন।
ডেট্রয়েট আন্তর্জাতিক বালিকা বিদ্যায়তন

ডেট্রয়েট আন্তর্জাতিক বালিকা বিদ্যায়তন () একটি PK-12 বিদ্যালয় যেটি ডেট্রয়েটের মিশিগানে অবস্থিত। এটি মিশিগানের অন্যতম প্রধান বালিকা বিদ্যালয়।
স্কুলটি ২০০৫ সালে উডয়ার্ড এভিনিউতে () একটি বিল্ডিঙয়ের মাধ্যমে ৭৮ জন শিক্ষার্থী নিয়ে যাত্রা শুরু করে। স্কুলটি ডেট্রয়েট পাবলিক স্কুল'র একটি শাখা, অন্য শাখা বালকদের জন্য। ২০০৬ সালের জুলাই মাসে স্কুলটি পরিবর্তিত হয়ে শুধুমাত্র বালিকা বিদ্যালয়ে পরিনত হয়। এখন স্কুলটি ২০০৭ সাল থেকে বর্তমান স্থানেই রয়েছে। ২০০৮ সালে তাদের বালিকা শিক্ষার্থী ৪০০ জন। 
২০১৫ সাল নাগাদ বিদ্যালয়টি চলিতরিতীর টুপি ও গাউনের পরিবর্তিতে সাদা পোশাকে গ্রাজুয়েশন চালু করে। কিছু পোশাক দান করে দেয়া হয়। স্কুলটিতে বিনাবেতনে অধ্যয়নের ব্যবস্থা রয়েছে, নিম্নবিত্ত আয়ের চিহ্ন হিসেবে বিবেচিত হয়। গ্রাজুয়েজন অনুষ্ঠানে অনেক বেসরকারি মার্কিন বালিকা বিদ্যালয় সাদা পোশাক ব্যবহার করে থাকে। ডেট্রয়েট আন্তর্জাতিক বালিকা বিদ্যায়তনও এই প্রথা গ্রহণ করে নিয়েছে।
২০১৫ সালের হিসেব অনুযায়ী মোট শিক্ষার্থীর ২৫% বাঙালি বালিকা ও নারী।
গোপাল সেন

গোপাল সেন (? - ২১ সেপ্টেম্বর, ১৯৪৪) ছিলেন একজন ব্রিটিশ ভারতীয় বাঙালি বিপ্লবী। তিনি ১৯৩৭ সালে বেঙ্গল ভলান্টিয়ার্স দলে যোগ দেন। নেতাজি সুভাষ চন্দ্র বসুর নির্দেশমতো আই.এন.এ.'র সহযোগিতার জন্য বাঙলায় যে গোপন সংগঠন তৈরি হয় তিনি তার সদস্য ছিলেন। পুলিস সংগঠনের কেন্দ্রীয় অফিসে হানা দিলে তিনি গোপনীয় কাগজপত্রে আগুন ধরিয়ে দেন। রুদ্ধ আক্রোশে পুলিস তাকে চারতলার বারান্দা থেকে নিচে ফেলে দেয়। হাসপাতালে যাওয়ার পথে তার মৃত্যু হয়।
গোপাল সেন বাংলাদেশের কুমিল্লা জেলায় জন্মগ্রহণ করেন।
আদি শঙ্করের রচনাবলি

অদ্বৈতবাদী হিন্দু দার্শনিক আদি শঙ্কর বহু গ্রন্থ রচনা করেছিলেন। এই গ্রন্থগুলি প্রস্থানত্রয়ীর (উপনিষদ্‌, ভগবদ্গীতা ও ব্রহ্মসূত্র) অদ্বৈতবাদী ব্যাখ্যার কেন্দ্রীয় ভিত্তি। তাঁর রচনায় অদ্বৈত বেদান্ত দর্শনকে যুক্তিসঙ্গতভাবে প্রতিষ্ঠা করা হয়েছে।
আদি শঙ্কর বেদ ও অন্যান্য হিন্দু শাস্ত্র থেকে গৃহীত উদ্ধৃতির ভিত্তিতে অদ্বৈত বেদান্ত মতবাদকে প্রতিষ্ঠা করেছেন। তাঁর রচনার একটি বৃহত্তর অংশ প্রকৃতিগতভাবে তার্কি। সাংখ্য, বৌদ্ধ, জৈন, বৈশেষিক ও অন্যান্য অবৈদান্তিক হিন্দু দার্শনিক মতবাদগুলির বিরুদ্ধে তিনি তাঁর তার্কিক সিদ্ধান্তগুলি প্রয়োগ করেছেন।
আদি শঙ্করের দুটি প্রধান গ্রন্থ বিবেকচূড়ামণি ও মাণ্ডূক্য উপনিষদ্‌ ভাষ্য তাঁর রচনা কিনা তা নিয়ে কোনো কোনো গবেষক সংশয় প্রকাশ করেছেন। অন্যান্য গবেষকদের মতে অবশ্য ব্রহ্মসূত্র, মুখ্য উপনিষদ্‌গুলি এবং ভগবদ্গীতার শাঙ্কর ভাষ্য যে আদি শঙ্করের রচনা তা নিয়ে কোনো সংশয় নেই।
প্রথাগতভাবে আদি শঙ্করের রচনাবলিকে তিনটি শ্রেণীতে ভাগ করা হয়:
ভাষ্যগুলিতে অদ্বৈত বেদান্ত দর্শনের দৃষ্টিকোণ থেকে হিন্দুধর্মের প্রধান ধর্মগ্রন্থগুলির একটি যুক্তিসঙ্গত ব্যাখ্যা দেওয়া হয়েছে। প্রকরণ গ্রন্থগুলিতে অদ্বৈত দর্শনের শিক্ষার্থীরা যাতে এই মতবাদ ঠিকভাবে বুঝতে পারেন, সেই কারণে বিভিন্ন পদ্ধতির কথা বলা হয়েছে। স্তোত্রগুলি হল বিভিন্ন দেবদেবীর ভক্তিমূলক বন্দনাগীতি। আদি শঙ্করের রচনাবলির আংশিক তালিকা নিচে দেওয়া হল:
আদি শঙ্কর নিম্নোক্ত গ্রন্থগুলির ভাষ্য রচনা করেছিলেন:
আদি শঙ্কর নিম্নোক্ত প্রকরণ গ্রন্থগুলি রচনা করেছিলেন:
আদি শঙ্কর শিব, বিষ্ণু, দুর্গা, গণেশ ও সুব্রহ্মণ্যের উপর একাধিক স্তোত্র রচনা করেছিলেন।
আদি শঙ্করের রচনাবলির একাধিং সংস্করণ পাওয়া যায়। সেগুলির মধ্যে কয়েকটি নিচে দেওয়া হল:
সুজিত গুহ

সুজিত গুহ (; জন্ম: ২৩ জুলাই ১৯৫০) ভারতীয় বাংলা চলচ্চিত্রের একজন পরিচালক। তিনি বাংলাদেশের যশোর জেলায় জন্মগ্রহণ করেন।
বোয়িং ৭৪৭

বোয়িং ৭৪৭ হল যাত্রী ও পণ্যবাহী বিশাল আকৃতির সুপরিসর বিমান। একে জাম্বো জেট বা আকাশের রানী নামেও ডাকা হয়। বিমানটির সামনের অংশের উপরিভাগের কুঁজ একে বিশ্বের সবচেয়ে পরিচিত ভিন্নধর্মী বিমাণে পরিণত করেছে। এবং এটিই বিশ্বের প্রথম সুপরিসর বা প্রশস্ত বিমান। মার্কিন যুক্তরাষ্ট্রের বোয়িং বাণিজ্যিক বিমান ইউনিট দ্বারা নির্মিত বোয়িং ৭০৭ এর চেয়ে আড়াই গুন অধিক ক্ষমতা সম্পন্ন এবং এটি ছিল ষাটের দশকের সর্ববৃহৎ বাণিজ্যিক যাত্রী পরিবাহী বিমান। ১৯৭০ সালে প্রথম বাণিজ্যিক ভাবে ওড়া এই ৭৪৭ দীর্ঘ ৩৭ বছর ধরে যাত্রী ধারণ ক্ষমতার রেকর্ড ধরে রাখে।
চার ইঞ্জিন বিশিষ্ট ৭৪৭ এর বিশাল দৈর্ঘের কারণে ডাবল ডেক আকৃতি ব্যবহার করা হয়। বিমানটির যাত্রীবাহী ও মালবাহী দুটি সংস্করণই তৈরী করা হয়। প্রথম শ্রেণীর যাত্রীদের জন্য অতিরিক্ত লাউঞ্জ বা অধিক আসন ব্যবস্থা রাখার জন্য ৭৪৭ এর কুঁজের মত উপরের ডেক নকশা করা হয়। এছাড়া এই অংশে যাত্রীদের আসন সরিয়ে একটি অতিরিক্ত দরজা লাগিয়ে বিমানটিকে সহজেই পণ্যবাহী বিমানে রূপান্তর করা যায়। এই অভিনব নকশার পিছনে আরও একটি কারণ ছিল। বোয়িং মনে করেছিল ভবিষ্যতে সুপারসনিক এয়ারলাইনার হয়ত এসব বিমানের জায়গা দখল করবে তাই তখন সাবসনিক কার্গো হিসেবেও বাজারে এর চাহিদা বজায় থাকবে। বিমানটি নকশা করার সময় বোয়িং এর ধারণা ছিল হয়তো সর্বোচ্চ ৪০০ টি বিমান তৈরীর পরেই এটি সেকেলে হয়ে যাবে এবং এর চাহিদা ধীরে ধীরে লোপ পাবে কিন্তু ১৯৯৩ সালে এর উৎপাদন সংখ্যা ১০০০ অতিক্রম করার পর সমালোচকদেরও প্রত্যাশা ছাড়িয়ে যায়। ২০১৫ সালের মে মাস নাগাদ ১৫০৮ টি বিমান তৈরী করা হয়েছে এবং ৩২ টি ৭৪৭-৮ নির্মানাধীন রয়েছে।
৭৪৭-৪০০ হল বিমানটির সবচেয়ে প্রচলিত যাত্রীবাহী সংস্করণ ম্যাক ০.৮৫ থেকে ০.৮৫৫ গতিতে উড়তে সক্ষম। এর আন্তমহাদেশীয় পরিসীমা প্রায় ৭২৬০ নটিক্যাল মেইল বা ১৩৪৫০ কিলমিটার পর্যন্ত বিস্তৃত। তিনটি ভিন্ন শ্রেণিবিন্যাসে ৭৪৭-৪০০ বিমানটি সর্বোচ্চ ৪১৬ জন, দুইটি শ্রেণিবিন্যাসে ৫২৪ জন এবং এক শ্রেণিবিন্যাসে সর্বোচ্চ ৬৬০ জন যাত্রী পরিবহনে সক্ষম। কার্গো পরিবহনের জন্য ২০১১ এর অক্টোবর থেকে ৭৪৭-৮এফ হস্তান্তর শুরু হয়। ধারণা করা হচ্ছে বিমানটি ভবিষ্যতে ওয়াই-থ্রি দ্বারা প্রতিষ্ঠাপিত হবে।
৫৪ বছরের উৎপাদন চালানোর পরে সর্বশেষ ৭৪৭ টি জানুয়ারী ২০২৩ সালে অ্যাটলাস এয়ারের কাছে সরবরাহ করা হয়েছিল। সর্বমোট ১,৫৭৪ টি বোয়িং ৭৪৭ বিমান নির্মিত হয়েছিল। জানুয়ারী ২০২৩ পর্যন্ত, ৬৪ টি বোয়িং ৭৪৭ (৪.১%) বিভিন্ন দুর্ঘটনায় হারিয়ে গেছে, যার ফলে মোট ৩,৭৪৬ জন মারা গেছেন।
স্কোরিং (ক্রিকেট)

স্কোরিং ক্রিকেট খেলার অবিচ্ছেদ্য অংশ ও এটি দু’টি ধারায় বিভক্ত। প্রত্যেক দলের কতসংখ্যক রান সংগৃহীত হলো ও কতসংখ্যক উইকেটের পতন ঘটেছে - তা উল্লেখ থাকে। যিনি স্কোরিংয়ের সাথে সম্পৃক্ত, তিনি স্কোরার নামে পরিচিতি পান। তিনি কর্তৃপক্ষ কর্তৃক মনোনীত ব্যক্তি হিসেবে সকল ধরনের রান, উইকেটের পতন ও কীভাবে তা ঘটেছে (বোল্ড, এলবিডব্লিউ, ক্যাচ, রান আউট ইত্যাদি), ওভারের সংখ্যা ইত্যাদি তুলে ধরেন। পেশাদার খেলায় ক্রিকেটের আইনের সাথে মিল রেখে দুইজন স্কোরার মনোনীত হন। প্রায়শঃই উভয় দলের পক্ষ থেকে একজন করে নিযুক্ত করা হয়।
স্কোরারগণ মাঠে নিযুক্ত আম্পায়ারগণের কাছ থেকে প্রদত্ত সঙ্কেত গ্রহণ করে ব্যাটসম্যানের সংগৃহীত রান (১, ২, ৩, ৪ , ৬) কিংবা অতিরিক্ত রান স্কোরবোর্ডে টুকে রাখেন। তারা যথাসম্ভব পেন্সিল ও কাগজ ব্যবহার করেন। সাধারণত পূর্বেই প্রস্তুতকৃত মুদ্রিত বহি ব্যবহার করে থাকেন। বাণিজ্যিকভাবে বিভিন্ন ধরনের মুদ্রিত বহি রয়েছে। সাধারণ স্কোর বহিতে প্রত্যেক ব্যাটসম্যানের রান, আউটের ধরন, বোলারের পরিসংখ্যান, দলগত স্কোর ও প্রত্যেক উইকেট পতনের কথা তুলে ধরা হয়। গভীর ব্যাখ্যা সমৃদ্ধ স্কোর বহিতে বিস্তারিত তথ্যাদি সংরক্ষণ করা হয়। তন্মধ্যে প্রত্যেক ব্যাটসম্যান কত বল মোকাবেলা করা উল্লেখযোগ্য। এছাড়াও স্কোরারগণ তাদের সুবিধার্থে নিজস্ব কৌশলে স্কোরশীটে উল্লেখ করেন। তন্মধ্যে রঙিন পেন্সিলে উইকেট, ব্যাটসম্যান বা বোলারের ধরন উল্লেখযোগ্য। আধুনিক স্কোরকার্ডের সাহায্যে খেলার যাবতীয় বিষয়াদি বলে দেয়া সম্ভব। ব্যাটসম্যান কর্তৃক বল মোকাবেলা ও মিনিট সংখ্যা উল্লেখ করতে চার্ট ব্যবহার করা হয় যা ওয়াগন হুইলস নামে পরিচিতি। এরফলে ব্যাটসম্যানের রান সংগ্রহের প্রিয় স্থান সম্পর্কে জানা যায়।
হক-আইয়ের ন্যায় উচ্চ ক্ষমতাসম্পন্ন প্রযুক্তি ব্যবহার করে বোলারের শক্তিমত্তা সম্পর্কে বিস্তারিত জানা যায়। ব্যাটসম্যানের তুলনায় বলের উচ্চতা, নিম্নতা, ওয়াইড ইত্যাদি বিষয় দর্শকদের নজর আকর্ষণ করতে সক্ষম হয়েছে।
প্রাতিষ্ঠানিকভাবে নিযুক্ত স্কোরারগণ মাঝে-মধ্যেই ভুল করে থাকেন। কিন্তু খেলা শেষ হবার পর সাধারণত তা ঠিক করা হয়। কিছু ক্রিকেট পরিসংখ্যানবিদ অনানুষ্ঠানিকভাবে মুদ্রিত ও প্রচারমাধ্যমের জন্য কাজ করে খ্যাতি কুড়িয়েছেন। তন্মধ্যে ১৯৬৬ থেকে ২০০৮ সাল পর্যন্ত বিবিসি রেডিও ধারাভাষ্যকার দলে বিল ফ্রিন্ডল ও জো কিং অন্যতম। ইসিবি’র ক্রিকেট কর্মকর্তা সংস্থা স্কোরারদের জন্য প্রশিক্ষণ দিয়ে থাকে।
মথুরাপুর দেউল

মথুরাপুর দেউল বাংলাদেশের ফরিদপুর জেলার মধুখালী উপজেলার মথুরাপুর গ্রামে অবস্থিত একটি দেউল বা মঠ। এই প্রত্নতাত্ত্বিক অবকাঠামোটি আনুমানিক ষোড়শ শতাব্দীতে তৈরি করা হয়েছিলো বলে ধারণা করা হয়; তবে কারো কারো অনুমান এটি সপ্তদশ শতকের স্থাপনা।
বাংলাদেশের ঢাকা বিভাগের ফরিদপুর জেলার মধুখালী উপজেলার গাজনা ইউনিয়নের মথুরাপুর গ্রামে মথুরাপুর দেউলটি অবস্থিত। এই দেউলটি ঢাকা-খুলনা মহাসড়কের মধুখালী বাজার থেকে মধুখালী-রাজবাড়ী ফিডার সড়কের দেড় কিলোমিটার উত্তরে এবং মধুখালী-বালিয়াকান্দি আঞ্চলিক সড়কে মধুখালী সদর থেকে দুই কিলোমিটার দূরে গাজনা ইউনিয়নে সড়কের পশ্চিম দিকে অবস্থিত যার বিপরীত দিক (সড়কের পশ্চিম দিক) দিয়ে বয়ে গেছে চন্দনা নদী।
কথিত আছে সংগ্রাম সিং নামক বাংলার এক সেনাপতি এটি নির্মাণ করেছিলেন ৷ ১৬৩৬ সালে ভূষণার বিখ্যাত জমিদার সত্রাজিতের মৃত্যুর পর সংগ্রাম সিংকে এলাকার রাজস্ব আদায়ের দায়িত্ব দেওয়া হয় এবং তৎকালীন শাসকের ছত্রছায়ায় তিনি বেশ ক্ষমতাবান হয়ে ওঠেন ৷ এলাকার রীতি অনুসারে তিনি কাপাস্তি গ্রামের এক বৈদ্য পরিবারের মেয়েকে বিয়ে করেন এবং মথুরাপুর গ্রামে বসবাস শুরু করেন ৷ 
অন্য এক সূত্রমতে, সম্রাট আকবরের বিখ্যাত সেনাপতি মানসিং রাজা প্রতাপাদিত্যের বিরুদ্ধে যুদ্ধজয়ের স্মারক হিসেবে এই দেউল নির্মাণ করেছিলেন ৷ সে অনুযায়ী, মথুরাপুর দেউল একটি বিজয়স্তম্ভ ৷ তবে সূত্রটির সত্যতা নিরূপণ সম্ভব হয়নি ৷
এই দেউলটি বারোকোন বিশিষ্ট এবং মাটি থেকে প্রায় ২১.২ মিটার উঁচু; যার ভিতর একটি ছোট কক্ষ রয়েছে।
এর গঠন প্রকৃতি অনুসারে একে মন্দির বললে ভুল হবে না ৷ এটি একটি রেখা প্রকৃতির দেউল ৷ ষোড়শ শতাব্দীর স্থাপনা গুলোর মধ্যে মথুরাপুর দেউল সম্ভাবত একমাত্র রেখা প্রকৃতির দেউল ৷ দেউলটি বারো কোণ বিশিষ্ঠ একটি ভবনের মত স্থাপনা ৷ দেউলটিতে দুইটি প্রবেশ পথ আছে, একটি দক্ষিণ মুখী অন্যটি পশ্চিম মুখী ৷
এটি তৎকালীন ভবনগুলোর মধ্যে একমাত্র বারো কোণবিশিষ্ঠ কাঠামো ৷
বারোটি কোণ থাকায় উপর থেকে দেখলে এটিকে তারার মত দেখা যায় ৷ দেউলটির উচ্চতা ৮০ ফুট ৷ স্থাপনাটির মূল গঠন উপাদান চুন-সুরকির মিশ্রণ ৷ দেউলের বাইরের দেয়ালটি লম্বালম্বিভাবে সজ্জিত, যা আলোছায়ার সংমিশ্রণে এক দৃষ্টিনন্দন অনুভূতির সৃষ্টি করে ৷ পুরো স্থাপনা জুড়ে টেরাকোটার জ্যামিতিক ও বাহারী চিত্রাংকণ রয়েছে ৷ রামায়ণ কৃষ্ণলীলার মত হিন্দু পৌরাণিক কাহিনির চিত্র, গায়ক, নৃত্যকলা, পবন পুত্র বীর এবং যুদ্ধচিত্রও এই দেউলের গায়ে খচিত রয়েছে ৷ প্রতিটি কোনের মাঝখানে কৃত্তিমূখা স্থাপন করা রয়েছে ৷ তবে দেউলটির কোথাও কোন লেখা পাওয়া যায় নি ৷ বাংলার ইতিহাসে এর নির্মাণশৈলী অনন্য বৈশিষ্ট্য বহন করে ৷ এটি প্রত্নতত্ত্ব অধিদপ্তর ও গণপ্রজাতন্ত্রী বাংলাদেশ সরকারের একটি সুরক্ষিত সম্পদ ৷
 মথুরাপুর দেউল, ফরিদপুর।
গোপাল সেনগুপ্ত

গোপাল সেনগুপ্ত, অন্যনাম দেবেন্দ্র (? - ৩ জুন, ১৯০৮) ছিলেন একজন ব্রিটিশ ভারতীয় বাঙালি বিপ্লবী। তিনি ব্রিটিশ সরকারের বিরুদ্ধে বাঙলায় সশস্ত্র বিপ্লবী আন্দোলনের প্রথম যুগের শহীদ বিপ্লবী। ১৯০৮ সালের ২ জুন ঢাকা জেলার ব্রাহায় ডাকাতির ঘটনার পরদিন নৌকাযোগে পলায়নের সময় সাভার পুলিস স্টেশনের কাছে পুলিসের গুলিতে তার মৃত্যু ঘটে। নৌকার জল সেচনের সময় পুলিসের নজরে পড়তে পারেন জেনেও তিনি নিজের কর্তব্য করে গেছেন।
এম হাফিজ উদ্দিন খান

এম হাফিজ উদ্দিন খান বাংলাদেশের একজন বিশিষ্ট অর্থনীতিবিদ। তিনি ২০০১ সালে তত্ত্বাবধায়ক সরকারের শাসনামলে উপদেষ্টা পরিষদের সদস্য হিসাবে অর্থ মন্ত্রণালয়ের দায়িত্ব পালন করেন। তিনি বর্তমানে সুশাসনের জন্য নাগরিক (সুজন)-এর কেন্দ্রীয় কার্যনির্বাহী কমিটির সভাপতি হিসেবে দায়িত্ব পালন করছেন।
এম হাফিজ উদ্দিন খান ১৯৬০ সালে ঢাকা বিশ্ববিদ্যালয় থেকে রাষ্ট্রবিজ্ঞানে বি.এ (সম্মান) এবং ১৯৬১ সালে একই বিশ্ববিদ্যালয় থেকে মাস্টার্স ডিগ্রি অর্জন করেন। পরবর্তীতে তিনি বার্মিংহাম বিশ্ববিদ্যালয় থেকে ডেভেলপমেন্ট ফাইন্যান্সের উপর ডিপ্লোমা সম্পন্ন করেন।
হাফিজ উদ্দিন ১৯৬৪ সালে পাকিস্তান সিভিল সার্ভিসে যোগ দেন। ১৯৭৭ সালে বাংলাদেশ সরকার তাকে সিনিয়র সার্ভিস পুলে স্থানান্তর করে। ১৯৯৬ সালে তিনি বাংলাদেশের ৬ষ্ঠ মহা হিসাব-নিরীক্ষক ও নিয়ন্ত্রক নিযুক্ত হন। দীর্ঘ ৩৫ বছর সরকারি চাকরি শেষে ১৯৯৯ সালের ৭ আগস্ট তিনি অবসর গ্রহণ করেন। এছাড়াও তিনি বেসিক ব্যাংক লিমিটেড ও রূপালী ব্যাংকের পরিচালক হিসেবে এবং অগ্রণী ব্যাংকের চেয়ারম্যান হিসেবে দায়িত্ব পালন করেন।
২০০১ সালের ১৬ জুলাই থেকে ১০ অক্টোবর পর্যন্ত তিনি তত্ত্বাবধায়ক সরকারের উপদেষ্টা হিসেবে অর্থ, পরিকল্পনা, এবং বস্ত্র ও পাট মন্ত্রণালয়ের দায়িত্ব পালন করেন। বর্তমানে তিনি "মাইডাস ফাইন্যান্সিং লিমিটেডের" পরিচালক হিসেবে কর্মরত আছেন।
হাফিজ উদ্দিন খান সুশাসনের জন্য নাগরিক (সুজন)-এর কেন্দ্রীয় কার্যনির্বাহী কমিটির সভাপতি পদে অধিষ্ঠিত আছেন। এছাড়াও তিনি আঞ্জুমান মফিদুল ইসলাম নামক জনকল্যাণমূলক সংস্থার একজন ট্রাস্টি এবং ট্রান্সপারেন্সি ইন্টারন্যাশনাল বাংলাদেশের সাবেক চেয়ারম্যান ও ট্রাস্টি।
এম কে আনোয়ার

মোহাম্মদ খোরশেদ আনোয়ার (১ জানুয়ারি ১৯৩৩ – ১৪ অক্টোবর ২০১৭) বাংলাদেশের একজন বিশিষ্ট রাজনীতিবিদ এবং সাবেক উচ্চ-পদস্থ সরকারি আমলা। তিনি সংক্ষেপে এম. কে. আনোয়ার' নামে পরিচিত এবং পাকিস্তান ও বাংলাদেশ সরকারের বিভিন্ন উচ্চ-পদে দায়িত্ব পালন করেছেন। সরকারি চাকরি হতে অবসর গ্রহণের পর রাজনীতিতে জড়িয়ে তিনি পরবর্তীতে ৫ বার জাতীয় সংসদ সদস্য এবং দুইবার মন্ত্রী হিসাবে দায়িত্ব পালন করেছেন।
লেটার মার্কসহ ১৯৪৮ সালে মেট্রিকুলেশন, আই.এস.সি, ঢাকা কলেজ ১৯৫০ সাল, ঢাকা বিশ্ববিদ্যালয় হতে বি.এস.সি (সম্মান) এবং পরিসংখ্যাণে এম.এস.সি।
 ১৯৫৬ সালে পাকিস্তান সিভিল সার্ভিসে যোগ দিয়েছিলেন। তার ৩৪ বছরের পেশাগত জীবনে (১৯৫৬-১৯৯০) তিনি ফরিদপুর ও ঢাকা জেলার জেলা প্রশাসক ও জেলা ম্যাজিস্ট্রেট, জুটমিল কর্পোরেশনের সমিতি, টেক্সটাইল মিল কর্পোরেশনের সভাপতি, বাংলাদেশ বিমানের চেয়ারম্যান এবং অন্যান্য গুরুত্বপূর্ণ পদে বহাল ছিলেন। তিনি বাংলাদেশের ৭ম মন্ত্রিপরিষদ সচিব ছিলেন। ১৯৭২ থেকে ১৯৯০ পর্যন্ত তিনি প্রশাসনে বিভিন্ন উচ্চপদে পদে দায়িত্ব পালন করেছেন। তিনি একজন সি.এস.পি কর্মকর্তা। তিনি তৎকালীন ঝিনাইদহ মহকুমার এসডিও (সাব ডিভিশনাল অফিসার) হিসাবে দায়িত্ব পালন করেছেন এবং দায়িত্ব পালনরত অবস্থায় ঝিনাইদহ সরকারি কে.সি কলেজ কলেজ প্রতিষ্ঠায় অগ্রণী ভূমিকা পালন করেন। এম.কে আনোয়ার ১৯৭১ সালে ঢাকার জেলা প্রশাসক ছিলেন। তার পেশাগত জীবনের এক সময় পাকিস্তানের সাবেক রাষ্ট্রপতি লেঘারীর অধীনে চাকরি করেছেন।
যখন ঢাকা কলেজে পড়তেন তখন ছাত্র সংসদের সদস্য নির্বাচিত হয়েছিলেন। ঢাকা বিশ্ববিদ্যালয়ে লেখাপড়া করার সময় ফজলুল হক হলের ছাত্র সংসদের সভাপতি নির্বাচিত হয়েছিলেন। ঢাকা বিশ্ববিদ্যালয়ের বিজ্ঞান বিভাগের ছাত্র সংগঠনের প্রতিষ্ঠাতা সাধারণ সম্পাদক। ফজলুল হক হলের ছাত্র থাকা অবস্থায় এম.কে আনোয়ার ১৯৫২ সালের ভাষা আন্দোলনে সক্রিয়ভাবে সম্পৃক্ত হয়েছিলেন।
এম.কে আনোয়ার বিএনপিতে যোগ দিয়েছিলেন ১৯৯১ সালের নির্বাচনের পূর্বে। ১৯৯৭ সালে তিনি দলের একজন অন্যতম সহ-সভাপতি হয়েছিলেন। ১৯৯১ সালের মার্চে, এম.কে আনোয়ার বেগম খালেদা জিয়ার বি.এন.পি সরকারের মন্ত্রীপরিষদের সদস্য ছিলেন।
তিনি বাণিজ্য, নৌ-পরিবহন এবং বিজ্ঞান ও প্রযুক্তি মন্ত্রী ছিলেন। ১৯৯৬ সালে তিনি পুনরায় বিএনপি’র ষষ্ঠ জাতীয় সংসদ নির্বাচনে সংসদ সদস্য নির্বাচিত হয়েছিলেন। তিনি মোট পাঁচবার সংসদ সদস্য নির্বাচিত হওয়ার পাশাপাশি বিএনপি সরকারের সময়ে দু’বার মন্ত্রীর দায়িত্ব পালন করেন তিনি একজন প্রবীণ রাজনীতিবিদ।
এম.কে আনোয়ার বিবাহ করেছেন ১৯৫৬ সালে এবং তার দুই পুত্র, এক কন্যা আছে। মানিকগঞ্জের আব্দুল লতিফ বিশ্বাসের কন্যা তার স্ত্রী মাহমুদা আনোয়ার একজন গৃহিণী। আব্দুল লতিফ বিশ্বাস পাকিস্তান আমলে কেন্দ্রীয় সরকারের মন্ত্রি ছিলেন এবং তিনি শেরে বাংলা ফজলুল হকের অনুসারী ছিলেন।
তিনি ২৪ অক্টোবর ২০১৭ তে ৮৪ বয়সে এলিফ্যান্ট রোডের নিজ বাড়িতে মারা যান।
কোদলা মঠ

কোদলা মঠ বাংলাদেশের বাগেরহাট জেলায় অবস্থিত একটি মঠ। এই প্রত্নতাত্ত্বিক অবকাঠামোটি আনুমানিক সপ্তদশ শতাব্দীতে তৈরি করা হয়েছিলো বলে ধারণা করা হয়। এ মঠের নাম কোদলা মঠ হলেও স্থানীয়ভাবে অযোধ্যা মঠ নামেও পরিচিত। স্থানীয় ভাবে, বই পুস্তক ও বিভিন্ন লেখা প্রকাশনায় অযোধ্যার মঠ বা কোদলার মঠ দুটি নামই দেখা যায়।
বাংলাদেশের খুলনা বিভাগের বাগেরহাট জেলার সদর উপজেলার বারুইপাড়া ইউনিয়নের কোদলা (অযোধ্যা) গ্রামে মঠটি অবস্থিত। বাগেরহাট থেকে প্রায় ৮ কিলোমিটার উত্তরে এবং যাত্রাপুর বাজার থেকে প্রায় ৬ কিলোমিটার পূর্ব দিকে ভৈরব নদীর পূর্বতীরে অবস্থিত।
মঠটিতে খোদাই করা একটি লেখা রয়েছে। স্থানীয় ইতিহাস গ্রন্থ থেকে জানা যায় লেখাটি ছিল ‘শর্মনা উদ্দিশ্য তারকং(ব্রক্ষ্ম) [প্রশা] দোহাং বিনির্মিত:।।’
সংক্ষিপ্ত ও খন্ডলিপিটির সঠিক অর্থ নিরূপণ করা না গেলেও যতদূর পাঠোদ্বার করা যায় তা থেকে অনুমান করা হয় “তারকের (জনৈক ব্রাহ্মণ কার্তিক) প্রাসাদ বা অনুগ্রত লাভের জন্য এ মঠটি সম্ভবত একজন ব্রাহ্মণ (শর্মনা) কর্তৃক নির্মিত হয়েছিল। মঠের নির্মাণ নিয়ে যে সকল তথ্য জানা যায় এবং সবচেয়ে বেশি স্বীকৃত বারো ভুঁইয়ার অন্যতম রাজা প্রতাপাদিত্যের উদ্যেগে তার গুরু (সভাপন্ডিত) অবিলম্ব সরস্বতীর স্মতিস্তম্ভ হিসাবে মঠটি নির্মাণ করা হয়।
রাজা প্রতাপাদ্যিতের শাসনমাল থেকে জানা যায়, সে সময় সমগ্র বাগেরহাট প্রতাপাদিত্যের শাসনাধীন ছিল। বিশেষ করে প্রতাপাদিত্যের কাকা বসন্ত রায়ের মৃত্যুর (প্রতাপাদিত্য তার কাকাকে হত্যা করে) বলেশ্বর নদী পর্যন্ত শাসন ব্যবস্থা বিদ্যমান ছিল। প্রতাপাদিত্য কাকা, জামাইকে হত্যা চেষ্টা করার স্বত্বেও বহু পন্ডিতকে বৃত্তি দিতেন। সভাপন্ডিতদের মধ্যে অন্যতম প্রতাপাদিত্যর বন্ধুকবি অবিলম্ভ সরস্বতী। তিনি মুখে মুখে দ্রুত কবিতা রচনা করতে পারতেন বলে তার নাম অবিলম্ব সরস্বতী হয়েছিল।
অযোধ্যা বা কোদলার মঠের চারপাশে অলঙ্করণ করা কারুকাজ। বর্গাকার চতুস্কোণ বিশিষ্ট ভিতের উপর নির্মিত হয়েছে অযোধ্যা বা কোদলার মঠটি। উচ্চতা আনুমানিক ১৮.২৯ মিটার। প্রাচীরগুলি চিকন ইটের তৈরি, পুরুত্ব ৩.১৭ মিটার। ভেতরের প্রত্যেক দেয়াল বর্গাকার, দৈর্ঘ্য ২.৬১ মিটার। দেয়ালের ইট লাল পালিশ করা। অযোধ্যা বা কোদলার মঠের প্রবেশ পথ ৩টি। পূর্ব, পশ্চিম ও দক্ষিণে এ প্রবেশ পথগুলি। ধারণা করা হয় দক্ষিণ দিকের পথটি মূল প্রবেশ পথ। দক্ষিণ দিকের প্রবেশ পথের উপরে আদি বাংলায় মঠটির সম্পর্কে খোদাই করা রয়েছে।
উড়িষ্যা অঞ্চলে খ্রীষ্টীয় ষোড়শ শতাব্দী পর্যন্ত যে ‘রেখা’ নমুনার মন্দির নির্মাণ পদ্ধতি দেখা যায় তার প্রভাব এ মঠে আছে বলে ধারণা করা হয়। অযোধ্যার মঠ বা কোদলার মঠ কোন দেব মন্দির নয়, সম্ভবত: মৃত: মহাত্মার সমাধি স্তম্ভ। মঠের বাইরের দিকের প্রত্যেক পার্শ্ব দেয়াল বহুভূজ এবং পাঁচটি করে কুলুঙ্গি রয়েছে। বাইরের দিকের সম্মুখ ভাগের প্রত্যেক অংশে ছয়টি সমতল এবং এগারোটি কুলুঙ্গি দ্বারা সৃষ্টি করা হয়েছে বহুভূজ আকৃতির এই পাঁচটি কুলুঙ্গি। বাইরের দেয়ালের ডিজাইনে নিচ থেকে উপরের দিকে ক্রমান্বয়ে চক্রাকারে বলয় তৈরি করে উঁচুতে সরল অনুভূমিক রেখা সৃষ্টি করে উঠে গিয়েছে। কোদলা মঠের বহির্ভাগের এ অলংকরণই মন্দিরের প্রধান আকর্ষণীয় স্থান। পিরামিডের অনুরূপ উঁচু স্থাপত্যিক গঠনই একে শিখর স্টাইলের সঙ্গে অঙ্গীভূত করেছে। মঠের ভেতরের অংশে ১২/১৩ ফুট পর্যন্ত লম্বা গুম্বুজ  ফাঁকা তলদেশর আকারে উপরে উঠে গিয়ে শেষ হয়েছে। অনেকে ধারণা করেন এর উপরেও মঠের অভ্যন্তরে শূন্য/ফাপা আছে।
মতিলাল কানুনগো

মতিলাল কানুনগো (১৯১৩ - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে গুলিবিদ্ধ হয়ে ঘটনাস্থলেই মারা যান।
মতিলাল কানুনগোর জন্ম চট্টগ্রাম শহরের কানুনগোপাড়ায়। তার পিতার নাম দুর্গামোহন।
প্রভাসচন্দ্র বল

প্রভাসচন্দ্র বল (? - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে গুলির আঘাতে আহত হয়ে ঘটনাস্থলেই মারা যান।
প্রভাসচন্দ্র বলের জন্ম চট্টগ্রামের ধোরালায়। তার পিতার নাম মনোমোহন বল। তিনি চট্টগ্রাম জে. এম. সেন স্কুলের ছাত্র এবং বিপ্লবী দলের কর্মী ছিলেন।
জীবন ঘোষাল

জীবন ঘোষাল অন্যনাম মাখনলাল (২৬ জুন ১৯১২ — ১ সেপ্টেম্বর ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ছাত্রাবস্থায় ১৮ এপ্রিল ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। পরে তৎকালীন নোয়াখালী জেলার ফেনী রেল স্টেশনে ধরা পড়ে পুলিসহাজত থেকে পালিয়ে গিয়ে আত্মগোপন করেন। কলকাতার পুলিস কমিশনার চার্লস টেগার্ট সাহেব পরিচালিত পুলিশবাহিনীর সংগে চন্দননগরে এক সশস্ত্র সংঘর্ষে আহত হয়ে মারা যান।
জীবন ঘোষালের জন্ম চট্টগ্রামের সদরঘাটে। তার পিতার নাম যশোদা ঘোষাল। তার প্রকৃত নাম ছিল মাখনলাল ঘোষাল।
পশ্চিমবঙ্গের হুগলী জেলার চন্দননগর শহরে গঙ্গার তীরে বোড়াইচন্ডীতলা শ্মশানে তার স্মৃতিতে একটি স্মারকস্তম্ভ আছে।
২০১০ সালে জনপ্রিয় বলিউড চলচ্চিত্র চট্টগ্রাম অস্ত্রাগার লুণ্ঠন নিয়ে খেলে হাম জি জান সে শীর্ষক চলচ্চিত্রে জীবন ঘোষালের ভূমিকায় অভিনয় করেছেন সিমথ শেঠ।
নরেশ রায়

নরেশ রায় (? - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে শহীদ হন। এই যুদ্ধে প্রায় ১৪ জন শহীদ হয়েছিলেন।
নরেশ রায়ের জন্ম নেত্রকোণা জেলার কেন্দুয়া উপজেলার নোয়াপাড়ায়। তার পিতার নাম গিরিশচন্দ্র রায়।
অবিরাম যুদ্ধ করে শহীদ হন। একই সাথে শহীদ হন জিতেন দাশগুপ্ত, ত্রিপুরা সেনগুপ্ত, বিধুভূষণ ভট্টাচার্য, হরিগোপাল বল, মতিলাল কানুনগো, প্রভাসচন্দ্র বল, শশাঙ্কশেখর দত্ত, নির্মল লালা, মধুসূদন দত্ত, পুলিনচন্দ্র ঘোষ, এবং অর্ধেন্দু দস্তিদার।
অপূর্ব সেন

অপূর্ব সেন (ভোলা) (১৯১৫ - ১৩ জুন, ১৯৩২) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী দলের সদস্য হিসেবে ৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন এবং পরে ফেরার হন। পটিয়ার সাবিত্রী চক্রবর্তীর বাড়িতে পলাতক অবস্থায় থাকাকালে সূর্য সেনসহ পুলিশ কর্তৃক অবরুদ্ধ হয়ে তিনি পুলিসের গুলিতে ঘটনাস্থলেই শহীদ হন।
অপূর্ব সেনের জন্ম চট্টগ্রামের ছাত্রডান্ডি গ্রামে। তার পিতার নাম হরিশচন্দ্র সেন।
কর্তৃত্বপ্রাপ্ত শক্তির অধীন ফিলিস্তিন

কর্তৃত্বপ্রাপ্ত শক্তির অধীন ফিলিস্তিন ( '; ', এখানে "EY" দ্বারা "ইরেতজ ইজরায়েল" (ইসরায়েলের ভূমি) বোঝানো হয়) ছিল প্রথম বিশ্বযুদ্ধের পর উসমানীয় সাম্রাজ্যের দক্ষিণ সিরিয়া অংশ থেকে আলাদা করা এবং ব্রিটিশ প্রশাসনের অধীনে পরিচালিত একটি ভৌগোলিক অঞ্চল। ১৯২০ থেকে ১৯৪৮ সাল পর্যন্ত ব্রিটিশ বেসামরিক প্রশাসন ফিলিস্তিন পরিচালনা করে। এসময় অঞ্চলটি প্যালেস্টাইন তথা ফিলিস্তিন বলে পরিচিত ছিল। তবে অন্যান্য নামও প্রচলিত ছিল যার মধ্যে রয়েছে কর্তৃত্বপ্রাপ্ত শক্তির অধীন ফিলিস্তিন, ব্রিটিশ ফিলিস্তিন এবং ব্রিটিশ কর্তৃত্বাধীন ফিলিস্তিন।
প্রথম বিশ্বযুদ্ধের সময় আরবদের উত্থান এবং জেনারেল এডমন্ড এলেনবির নেতৃত্বধীন অভিযান তুর্কিদেরকে লেভান্ট থেকে তাড়িয়ে দেয়। যুক্তরাজ্য হুসাইন-ম্যাকমাহন চুক্তিতে সম্মত হয় যে আরবরা উসমানীয়দের বিরুদ্ধে বিদ্রোহ করলে আরব স্বাধীনতায় তারা সমর্থন দেবে। উভয় পক্ষ এই চুক্তি নিয়ে ভিন্ন ধরনের ব্যাখ্যা পোষণ করত। অন্যদিকে যুক্তরাজ্য এবং ফ্রান্স সাইকস-পিকট চুক্তির আওতায় অধিকৃত অঞ্চল নিজেদের মধ্যে বণ্টন করে নেয়ার কথা বলা হয় যা আরবদের চোখে বিশ্বাসঘাতকতা বলে গণ্য হয়। এছাড়াও বেলফোর ঘোষণাতে ফিলিস্তিনি ইহুদিদের জন্য জাতীয় আবাসভূমির কথা উল্লেখ করায় পরিস্থিতি আরো ঘোলাটে হয়। যুদ্ধ শেষে অধিকৃত শত্রু অঞ্চল প্রশাসন নামক নতুন সামরিক প্রশাসন প্রতিষ্ঠা করা হয়। সাবেক উসমানীয় সিরিয়ায় এই প্রশাসন প্রতিষ্ঠিত হয়। ব্রিটিশরা ১৯২২ সালের জুন মাসে লীগ অব নেশনস থেকে ফিলিস্তিনের জন্য কর্তৃত্ব লাভ করে। সাবেক উসমানীয় সাম্রাজ্যের অধিকৃত অঞ্চলগুলো নিজের পায়ে দাঁড়ানোর আগ পর্যন্ত পরিচালনার জন্য কর্তৃত্বপ্রদান প্রথা চালু করা হয়েছিল। ব্রিটেনকে কর্তৃত্বপ্রদত্ত দুটি অঞ্চল ছিল, একটি জর্ডান নদীর পশ্চিম অংশ যা ফিলিস্তিন বলে পরিচিত ছিল। এই অংশ ১৯৪৮ সাল পর্যন্ত সরাসরি ব্রিটিশ শাসনের অন্তর্ভুক্ত ছিল। আরেকটি অংশ ছিল পূর্ব তীরের ট্রান্সজর্ডান আমিরাত যা আধাস্বায়ত্তশাসিত হিসেবে পরিচালিত হচ্ছিল। হেজাজের হাশেমি পরিবার ট্রান্সজর্ডানের শাসনভার পায় এবং ১৯৪৬ সালে স্বাধীনতা লাভ করে।
কর্তৃত্বপ্রদানের প্রকৃতি নিয়ে বিরূপ প্রতিক্রিয়া অঞ্চলের নাম নিয়ে আলোচনায় প্রতীয়মান হয়। লীগ অব নেশনসের স্থায়ী কর্তৃত্বপ্রদান কমিশনের নবম অধিবেশন অনুযায়ী: 
ব্রিটিশ কর্তৃত্বপ্রাপ্তি সময়কালে এই অঞ্চলে দুইটি প্রধান জাতীয়তাবাদী আন্দোলন সৃষ্টি হয় যার একটি ইহুদিদের মধ্যে এবং আরেকটি আরবদের মধ্যে শুরু হয়েছিল। আরব ও ইহুদিরা একে অন্যের বিপক্ষে প্রতিযোগীতায় লিপ্ত হয়। ধারাবাহিকতায় ফিলিস্তিনে আরব বিদ্রোহ সংঘটিত হয় এবং ইহুদিরা বিদ্রোহ করে। পরবর্তীতে সংঘটিত ১৯৪৮ আরব-ইসরায়েলি যুদ্ধ অনুষ্ঠিত হয় এবং ১৯৪৯ সালে যুদ্ধবিরতি চুক্তি হয়। কর্তৃত্বপ্রাপ্ত শক্তির অধীন ফিলিস্তিন ভূখণ্ডকে ভাগ করে নতুন গঠিত ইসরায়েল গঠন করা হয়। পশ্চিম তীর জর্ডান কর্তৃক একীভূত হয় এবং গাজা উপত্যকা মিশরীয় সামরিক অধিকারের আওতায় চলে যায়।
অর্ধেন্দু দস্তিদার

অর্ধেন্দু দস্তিদার (১৯১১- ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী দলের সদস্য হিসেবে ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সঙ্গে যুদ্ধে আহত হন। সদর হাসপাতালে তার মৃত্যু ঘটে।
অর্ধেন্দু দস্তিদারের জন্ম চট্টগ্রামের ধলঘাটে। তার পিতার নাম চন্দ্রকুমার দস্তিদার। তারা তিন ভাই সশস্ত্র বিপ্লবী আন্দোলনের সাথে সক্রিয় ভাবে জড়িত ছিলেন। জ্যেষ্ঠ ভ্রাতা পূর্ণেন্দু দস্তিদার চট্টগ্রাম বিদ্রোহে জড়িত ব্যক্তিত্ব ও পরবর্তীতে বাংলাদেশের পরিচিত রাজনীতিবিদ ছিলেন। ছোট ভাই সুখেন্দু দস্তিদার চট্টগ্রাম যুববিদ্রোহের সর্বকনিষ্ঠ বিপ্লবী তথা মুক্তিযোদ্ধা ও সাম্যবাদী নেতা ছিলেন।
ত্রিপুরা সেনগুপ্ত

ত্রিপুরা সেনগুপ্ত (১২ মে, ১৯১৩ - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।
ত্রিপুরা সেনগুপ্তের জন্ম কুমিল্লায়। তার পিতার নাম নিবারণচন্দ্র সেনগুপ্ত।
১৯২৯ এর মে মাসে আয়োজিত চট্টগ্রাম জেলা কংগ্রেসের সম্মেলনে সভাপতিত্ব করতে আসেন নেতাজী সুভাষচন্দ্র বসু। এই সম্মেলনে মাস্টারদা সূর্য সেন, অনন্ত সিংহ, গনেশ ঘোষের সাথে কিশোর ত্রিপুরা সেনগুপ্ত কংগ্রেসের অহিংস নীতি সমর্থন না করার কথা এবং তারা সশস্ত্র বিদ্রোহের প্রস্তুতির কথা জানান সুভাষ বসুকে। নেতাজী এতে নৈতিক সমর্থন জানিয়েছিলেন। 
বিপ্লবী দলের সদস্য হিসেবে ১৮ এপ্রিল, ১৯৩০ সালে চট্টগ্রাম অস্ত্রাগার দখলের কার্যক্রমে তিনি অংশগ্রহণ করেন। তার আগে প্রস্তুতি পর্বে টেলিগ্রাফ, টেলিফোন অফিসের সংবাদ সংগ্রহের দায়িত্ব দেওয়া হয় তার ওপর। সেই দায়িত্ব সুচারুরূপে পালন করেন বিপ্লবী ত্রিপুরা দাশগুপ্ত। অস্ত্রাগার লুন্ঠনের ৪ দিন পর সংগঠিত জালালাবাদ পাহাড়ের সম্মুখ যুদ্ধে মাত্র সতের বছর বয়স হলেও বিজয়ী বাহিনীর একজন সেনাপতির দায়িত্ব পালন করেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে শহীদ হন। একই সাথে শহীদ হন নরেশ রায়, বিধুভূষণ ভট্টাচার্য, হরিগোপাল বল, মতিলাল কানুনগো, প্রভাসচন্দ্র বল, শশাঙ্কশেখর দত্ত, নির্মল লালা, মধুসূদন দত্ত, পুলিনচন্দ্র ঘোষ, এবং অর্ধেন্দু দস্তিদার।
নির্মল লালা

নির্মল লালা (? - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী দলের সদস্য হিসেবে ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে গুলিবিদ্ধ হয়ে ঐদিনই মারা যান।
নির্মল লালার জন্ম চট্টগ্রামের বোয়ালখালী উপজেলার পোপাদিয়া ইউনিয়নের হাওলায়। তার পিতার নাম যাত্রামোহন লালা। তিনি তৎকালীন কক্সবাজার ইংরেজি উচ্চ বিদ্যালয়ের বিদ্যালয়ের অষ্টম শ্রেণির ছাত্র ছিলেন।
বিপ্লবী বিধু ভূষণ সেনের মাধ্যমে নির্মল চট্টগ্রামের বিপ্লবী দলে যুক্ত করা হয়েছিল; তিনি বেশিরভাগ মানুষের কাছে অচেনা ছিলেন, এমনকি তার সহকর্মীদের কাছেও; যখন তিনি আঘাতপ্রাপ্ত হন, তার সঙ্গীরা সূর্য সেনকে ডেকে বলেছিলেন, একটি ছোট ছেলে পড়ে গেছে; তার মৃত দেহের ছবিটি বিপ্লবী সুধাংশু বসুর বাবা এবং কাকা সুধাংশু বসুর বলে শনাক্ত করেছিলেন,যদিও তখন বিপ্লবী সুধাংশু বসু বার্মায় পালিয়ে গিয়েছিলেন।
পুলিনচন্দ্র ঘোষ

পুলিনচন্দ্র ঘোষ (? - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী দলের সদস্য হিসেবে ১৮ এপ্রিল, ১৯৩০ সালে চট্টগ্রাম অস্ত্রাগার আক্রমণের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে আহত হয়ে ঐদিনই মারা যান।
পুলিনচন্দ্র ঘোষের জন্ম চট্টগ্রামের গোঁসাইডাঙ্গাতে। তার পিতার নাম জগৎচন্দ্র ঘোষ।
মধুসূদন দত্ত (বিপ্লবী)

মধুসূদন দত্ত (? - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী দলের সদস্য হিসেবে ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে তার মৃত্যু ঘটে।
মধুসূদন দত্তের জন্ম চট্টগ্রামের বিদগ্রামে। তার পিতার নাম মণীন্দ্রকুমার দত্ত। সারোয়াতলী গ্রামের ছাত্র রামকৃষ্ণ বিশ্বাসের প্রেরণায় বিপ্লবী দলে যোগ দেন। ১৯২৪ সালে নেতারা জেলে গেলে তিনি স্কুলে স্কুলে গিয়ে বিপ্লবের মন্ত্র প্রচার করতেন। তখন বাড়ি থেকে জোর করে তাকে জামশেদপুর পাঠালে তিনি সেখানে চাকরি করে পার্টিকে অর্থসাহায্য করেন। বাড়ি থেকে অর্থ-অলঙ্কারাদি এনে দলের হাতে দিয়েছিলেন।
তারকেশ্বর দস্তিদার

তারকেশ্বর দস্তিদার (১৯১১ - ১২ জানুয়ারি, ১৯৩৪) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। 
চন্দ্রমোহন দস্তিদারের পুত্র তারকেশ্বর অবিভক্ত বাংলার চট্টগ্রামের সরোয়াতলীতে জন্মগ্রহণ করেন। বাহ্যিক স্বভাবের দিক থেকে গম্ভীর, তিনি সবার কাছে ফুতুদা নামে পরিচিত ছিলেন। তারকেশ্বর স্কুলের ছাত্র থাকাকালীন মাস্টারদার সংস্পর্শে এসেছিলেন এবং তখন থেকেই তিনি সর্বদা তাঁর ইশারায় এবং কলে ছিলেন।
যখন তিনি বোমা বানাতে গিয়ে মারাত্মকভাবে আহত হন এবং তীব্র দহন থেকে মুক্তি পেতে মাস্টারদার কাছে মৃত্যুর জন্য আবেদন করেন; পরবর্তীকালে অনন্ত সিংকে তাকে নিরাপদে চিকিৎসা করতে বলেছিলেন। তাই তিনি চট্টোপাধ্যায় বিদ্রোহে অংশ নিতে পারেননি; কিন্তু আন্ডারগ্রাউন্ডে কাজ করতেন। পটিয়া (বর্মা) গ্রামে তিনি ডিআইবি ইন্সপেক্টর শশাঙ্ক ভট্টাচার্যকে (১৬ মার্চ ১৯৩১) গুলি করে হত্যা করেন। 
ধলঘাটে যখন তাদের আস্তানা পুলিশের আক্রমণের মুখে পড়ে (১৩ জুন ১৯৩২); যখন নির্মলকুমার সেন ও অপূর্ব সেন আক্রমণকারী বাহিনীর ক্যাপ্টেনকে হত্যা করে প্রাণ দিয়েছিলেন; মাস্টারদা ও প্রীতিলতা নিরাপদে পালিয়ে না যাওয়া পর্যন্ত তারকেশ্বর তাদের ব্যস্ত রাখতে থাকেন। সূর্য সেনের গ্রেপ্তারের পর (১৬ ফেব্রুয়ারি ১৯৩৩), তারকেশ্বর ভারতীয় বিপ্লবী সেনাবাহিনীর নেতৃত্ব দিয়েছিলেন যতক্ষণ না ১৮ মে কল্পনা দত্ত সাথে উপকূলীয় গ্রাম গহিরা থেকে তাকে গ্রেপ্তার করা হয়। মাস্টারদা সূর্য সেনের সাথে ফাঁসি দিয়ে হত্যা করে।
১৯৩৩ সালের ১৫ জুন এই বিচার শুরু হয় এবং ১৯৩৩ সালের ১৪ আগস্ট বিশেষ ট্রাইব্যুনাল সূর্য সেন ও তারকেশ্বর দস্তিদার উভয়কেই মৃত্যুদণ্ড দেয়। মাস্টারদার পক্ষ থেকে কোনো আপিল করা হয়নি; যখন হাইকোর্ট তারকেশ্বর থেকে আপিল প্রত্যাখ্যান করে।
অম্বিকা চক্রবর্তী

অম্বিকা চক্রবর্তী (১৮৯২- ৬ মার্চ, ১৯৬২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।
অম্বিকা চক্রবর্তীর জন্ম চট্টগ্রামে। তার পিতার নাম নন্দকুমার চক্রবর্তী।
প্রথম মহাযুদ্ধের সময় ১৯১৬ সালের শেষভাগে বিপ্লবী দলের কাজে জড়িত থাকায় গ্রেপ্তার হন। ১৯১৮ সালে মুক্তি পান এবং বিপ্লবী নায়ক সূর্য সেনের সংগে যোগ দিয়ে চট্টগ্রামে একটি বিপ্লবী ঘাঁটি গড়ে তোলেন। ১৯২৩ সালের ১৪ ডিসেম্বর রেল কোম্পানির টাকা ডাকাতি করার পর চট্টগ্রাম শহরের প্রান্তে তাদের গোপন ঘাঁটি পুলিশ ঘিরে ফেলে। অবরোধ ভেদ করে পালিয়ে যাওয়ার সময় নাগরখানা পাহাড়ে পুলিশের সংগে খণ্ডযুদ্ধ হয়। ঐ যুদ্ধে আহত হয়ে সূর্য সেন এবং তিনি বিষ পান করেন; কিন্তু আশ্চর্যজনকভাবে বেঁচে যান ও পরে গ্রেপ্তার হয়ে বিচারে মুক্ত হন। আদালতে তাদের পক্ষ সমর্থন করেন ব্যারিস্টার যতীন্দ্রমোহন সেনগুপ্ত। ১৯২৪ সালে বাংলার অন্যান্য বিপ্লবীদের সংগে পুনরায় গ্রেপ্তার হয়ে কংগ্রেসের কলকাতা অধিবেশনের কিছু আগে ১৯২৮ সালে মুক্তি পান।
১৯৩০ সালের ১৮ এপ্রিল চূড়ান্ত পর্যায়ের চট্টগ্রাম অস্ত্রাগার দখলের দিন তার নেতৃত্বে একটি ক্ষুদ্র দল শহরের টেলিফোন ও টেলিগ্রাফ ব্যবস্থা ধ্বংস করে। আত্মরক্ষার জন্য পাহাড় অঞ্চলে চারদিন অভুক্ত অবস্থায় থাকার পর ২২ এপ্রিল তারিখে পুলিশ ও মিলিটারির এক বিরাট বাহিনীর সংগে জালালাবাদের যুদ্ধে গুরুতরভাবে আহত হন। সঙ্গীরা তাকে মৃত মনে করে ত্যাগ করে চলে যায়। গভীর রাতে জ্ঞান ফিরে আসে ও পাহাড় ত্যাগ করে একটি নিরাপদ আশ্রয়ে চলে যান। কয়েক মাস পরে ধরা পড়েন। বিচারে প্রথমে প্রাণদণ্ড ও পরে আপিলে যাবজ্জীবন দ্বীপান্তর দণ্ড হয়।
১৯৪৬ সালে মুক্তি পাবার পর কমিউনিস্ট আন্দোলনে যুক্ত হন। দেশবিভাগের পর উদ্বাস্তু পুনর্বাসনের চেষ্টায় একটি সমবায় গঠন করেন। ভারতের প্রথম সাধারণ নির্বাচনে বিজয়ী হয়ে বঙ্গীয় সাধারণ সভার সদস্য হন। ১৯৪৮ সালে ভারতের কমিউনিস্ট পার্টি বেআইনি ঘোষিত হলে আত্মগোপন করেন। ১৯৪৯-৫১ সালে পুনরায় কারাবাস করেন।
অম্বিকা চক্রবর্তী ১৯৬২ সালের ৬ মার্চ কলকাতার রাজপথে দুর্ঘটনায় মৃত্যুবরণ করেন।
গর্জিয়া দেবী মন্দির

গর্জিয়া দেবী মন্দির হল ভারতের উত্তরাখণ্ড রাজ্যের রামনগরের কাছে গর্জিয়া গ্রামে অবস্থিত একটি দেবী মন্দির। এই মন্দিরটি করবেট জাতীয় উদ্যানের কাছে অবস্থিত। এটি একটি পবিত্র শাক্ত তীর্থস্থান। এখানকার প্রধান উপাস্য হলেন গর্জিয়া দেবী। উত্তরাখণ্ড রাজ্যের নৈনিতাল জেলায় কোশী নদীর তীরে একটি বিরাট পাথরের উপর মন্দিরটি অবস্থিত। কার্তিক পূর্ণিমার দিনে এখানে প্রচুর তীর্থযাত্রী আসেন। পণ্ডিত কেশব দত্ত পাণ্ডে এখানে প্রথম গর্জিয়া দেবীর পূজা শুরু করেছিলেন। এখানে কালো গ্র্যানাইট পাথরে নির্মিত খ্রিস্টীয় ৯ম শতাব্দীর একটি লক্ষ্মীনারায়ণ মূর্তিও আছে।
গর্জিয়া দেবী মন্দিরটি দেব-দীপাবলি উৎসবের জন্য বিখ্যাত। কার্তিক পূর্ণিমায় এই মন্দিরে বড়ো উৎসব হয়। এই দিনটি শিহ ধর্মাবলম্বীদের কাছে গুরু নানক জয়ন্তী হিসেবে খ্যাত।
বালেশ্বর মন্দির

বালেশ্বর মন্দির হল ভারতের উত্তরাখণ্ড রাজ্যের চম্পাওয়াত শহরে অবস্থিত একটি প্রাচীন শিব মন্দির। চন্দ রাজবংশ কর্তৃক নির্মিত এই মন্দিরটি পাথর খোদাইয়ের কাজের জন্য বিখ্যাত। বালেশ্বর মন্দির সম্পর্কে কোনো ঐতিহাসিক নথি পাওয়া যায় না। তবে প্রচলিত বিশ্বাস অনুসারে, খ্রিস্টীয় ১০ম থেকে ১২শ শতাব্দীর মধ্যে এই মন্দির নির্মিত হয়েছিল।
বালেশ্বর মন্দিরে শিবকে বালেশ্বর নামে পূজা করা হয়। মন্দির চত্বরে আরও দুটি মন্দির আছে। একটি রত্নেশ্বরের একটি চম্পাওয়াত দুর্গার। মন্দিরের কাছে একটি 'নৌলা' বা স্বচ্ছ জলধারার উৎস রয়েছে। শিবরাত্রি এই মন্দিরের প্রধান উৎসব।
পঞ্চানন পালিত

পঞ্চানন পালিত (১৯২০ - ১৯৪২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। এম.এ. পড়ার সময় ভারত ছাড় আন্দোলনে যোগ দিয়ে কারাবরণ করেন। মুজাফফরপুর কারাগারে ইংরেজ জেলাশাসক ভারতবাসীর প্রতি অভদ্র উক্তি করলে প্রতিবাদ করেন। এই কারণে তাঁর বুকে এমন পদাঘাত করা হয় যে রক্তক্ষরণে জেলেই তাঁর মৃত্যু হয়।
পঞ্চানন পালিতের জন্ম বাঁকুড়া জেলার পাত্রসায়ের এলাকায়। তাঁর পিতার নাম শরৎচন্দ্র পালিত। মাতা স্বাধীনতা সংগ্রামী ও গান্ধীবাদী শান্তশীলা পালিত। পঞ্চানন পাটনা বিশ্ববিদ্যালয়ের কৃতী ছাত্র ছিলেন।
রামকৃষ্ণ চক্রবর্তী

রামকৃষ্ণ চক্রবর্তী (? - ১৯৩৬) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।
বিপ্লবী দলের সদস্য ছিলেন। ১৮ এপ্রিল, ১৯৩০ সালে চট্টগ্রাম অস্ত্রাগার আক্রমণের নেতা সূর্য সেন ও তার তিনজন সঙ্গীকে আশ্রয় দেওয়ার অপরাধে পুলিশ ১৯৩২ সালের জুন মাসে তাকে গ্রেপ্তার করে সশ্রম কারাদণ্ডে দণ্ডিত করে। ১৯৩২ সালের ১২ জুন রাতে মিলিটারি এসে হঠাৎ সেই বাড়ি ঘিরে ফেলে। মিলিটারি ও বিপ্লবী উভয়পক্ষে বেধেছিল তুমুল সংগ্রাম। বিপ্লবীদের গুলীতে ক্যাপ্টেন ক্যামেরনের প্রাণহীন দেহ ভূলুণ্ঠিত হয়। নির্মল সেন ও অপূর্ব সেন মিলিটারির গুলীতে নিহত হন। সেই দারুণ গোলমালের মধ্যে মাস্টারদা প্রীতিলতাকে নিয়ে অন্তর্ধান হন। মেদিনীপুর সেন্ট্রাল জেলে যক্ষ্মারোগে মৃত্যু হয়। মৃত্যুর পরেও তার পায়ে বেড়ি ছিলো। তার বিধবা মা সাবিত্রী দেবী একই অপরাধে দণ্ডিত হয়ে একই জেলের মহিলা বিভাগে ছিলেন।
রামকৃষ্ণ বিশ্বাস

রামকৃষ্ণ বিশ্বাস (১৬ জানুয়ারি, ১৯১০ - ৪ আগস্ট, ১৯৩১) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। গোপন বিপ্লবী দলের সদস্য ছিলেন। ১৮ এপ্রিল, ১৯৩০ সালে চট্টগ্রাম অস্ত্রাগার আক্রমণের নেতা সূর্য সেনের বিপ্লবী দলের সভ্য হিসেবে ১৯৩০ সালের ফেব্রুয়ারিতে বোমা প্রস্তুত করার সময় সাঙ্ঘাতিক ভাবে আহত হন। মাস্টারদার নির্দেশে ১৯৩০ সালের ১২ জানুয়ারি তিনি এবং কালী চক্রবর্তী চাঁদপুর স্টেশনে ইনস্পেক্টর জেনারেল ক্রেগকে হত্যা করতে গিয়ে তারিণী মুখার্জিকে হত্যা করেন। ২২ মাইল দূরে গিয়ে ধরা পড়েন।
রামকৃষ্ণ বিশ্বাসের জন্ম চট্টগ্রামের সারোয়াতলীতে। তার পিতার নাম দুর্গাকৃপা বিশ্বাস।রামকৃষ্ণ বিশ্বাস, বিপ্লবী সীতারাম বিশ্বাসের ছোট ভাই, চট্টগ্রাম যুব বিদ্রোহ এবং জালালাবাদের যুদ্ধে অংশ নিয়েছিলেন। রামকৃষ্ণ বিপ্লবী তারকেশ্বর দস্তিদারের মাধ্যমে মাস্টারদা সূর্য সেনের সঙ্গে সাক্ষাৎ করেন। তিনি সুরেশ দে-র মতো ছাত্রদের বিপ্লবের পথে পরামর্শ দিয়েছিলেন। তিনি শহরে বিপ্লবী পোস্টার তৈরি করে লাগিয়েছিলেন। অস্ত্রাগার লুণ্ঠনের ঠিক আগে পারকাশন ক্যাপ তৈরির সময় রামকৃষ্ণ গুরুতরভাবে পুড়ে যান। বিস্ফোরক দ্রব্যাদি আইন অনুযায়ী তাকে গ্রেপ্তার করার জন্য পুলিশ তৎপর হয়ে উঠল। তখন তাকে অসকর দিঘি পাহাড়ে আশ্রয় দেওয়া হয়েছিল, সেখান থেকে তাকে কালেক্টর হিলের একটি সরু গলির বাড়িতে স্থানান্তরিত করা হয়। ডাঃ জগদরঞ্জন বিশ্বাস তার পোড়া জখমের চিকিৎসা করেছিলেন। তারপর রামকৃষ্ণ সুস্থ হয়ে ওঠেন।
১৯৩০ সালে টি জে ক্রেগ বাংলার ইন্সপেক্টর জেনারেল অফ পুলিশ পদে নতুন দায়িত্ব নিয়ে চট্টগ্রাম সফরে আসেন। তাকে হত্যা করার জন্য মাষ্টার’দা রামকৃষ্ণ বিশ্বাস এবং কালীপদ চক্রবর্তীকে মনোনীত করলেন। পরিকল্পনা অনু্যায়ী ১৯৩০ সালের ২ ডিসেম্বর চাঁদপুর রেলস্টেশনে তাঁরা রিভলবার নিয়ে আক্রমণ চালান কিন্তু ভুল করে তাঁরা মিঃ ক্রেগের পরিবর্তে চাঁদপুরের এস ডি ও তারিণী মুখার্জিকে হত্যা করেন। সেদিনেই পুলিশ বোমা আর রিভলবার সহ রামকৃষ্ণ বিশ্বাস এবং কালীপদ চক্রবর্তীকে গ্রেপ্তার করে। এই বোমাগু্লোই কলকাতা থেকে মনোরঞ্জন রায় চট্টগ্রামে নিয়ে আসেন। তারিণী মুখার্জি হত্যা মামলার রায়ে রামকৃষ্ণ বিশ্বাসের মৃত্যুদণ্ড এবং কালীপদ চক্রবর্তীকে নির্বাসনদণ্ড দেয়া হয়। ব্যয়বহুল বলে আলিপুর জেলের ফাঁসির সেলে মৃত্যু গ্রহণের প্রতীক্ষারত রামকৃষ্ণের সাথে চট্টগ্রাম থেকে আত্নীয়দের মধ্যে কেউ দেখা করতে আসা সম্ভব ছিল না। এ খবর জানার পর মনোরঞ্জন রায় প্রীতিলতার কাছে লেখা এক চিঠিতে রামকৃষ্ণ বিশ্বাসের সাথে দেখা করার চেষ্টা করতে অনুরোধ করেন। মনোরঞ্জন রায়ের মা হিজলী জেলে ছেলের সাথে দেখা করতে গেলে গোপনে তিনি প্রীতিলতাকে লেখা চিঠিটা তাঁর হাতে দেন। গুনু পিসির উপদেশ অনুযায়ী প্রীতিলতা মৃত্যু প্রতীক্ষারত রামকৃষ্ণ বিশ্বাসের সাথে দেখা করার জন্য আলিপুর কেন্দ্রীয় কারাগার কর্তৃপক্ষের কাছে “অমিতা দাস” ছদ্মনামে “কাজিন” পরিচয় দিয়ে দরখাস্ত করেন। জেল কর্তৃপক্ষের অনুমতি পেয়ে তিনি প্রায় চল্লিশ বার রামকৃষ্ণের সাথে দেখা করেন। এ সাক্ষাৎ প্রসঙ্গে তিনি লিখেছেন “তাঁর (রামকৃষ্ণ বিশ্বাস) গাম্ভীর্যপুর্ণ চাউনি, খোলামেলা কথাবার্তা, নিঃশঙ্ক চিত্তে মৃত্যুকে আলিঙ্গন করা, ঈশ্বরের প্রতি অচলা ভক্তি, শিশুসুলভ সারল্য, দরদীমন এবং প্রগাঢ় উপলব্দিবোধ আমার উপর গভীর রেখাপাত করল। আগের তুলনায় আমি দশগুন বেশি কর্মতৎপর হয়ে উঠলাম। আত্মাহুতি দিতে প্রস্তুত এই স্বদেশপ্রেমী যুবকের সঙ্গে যোগাযোগ আমার জীবনের পরিপূর্ণতাকে অনেকখানি এগিয়ে দিয়েছিল।” ১৯৩১ সালের ৪ আগস্ট রামকৃষ্ণ বিশ্বাসের ফাঁসী হয়। এই ঘটনা প্রীতিলতার জীবনে এক আমূল পরিবর্তন নিয়ে আসে। তার ভাষায় “রামকৃষ্ণদার ফাঁসীর পর বিপ্লবী কর্মকাণ্ডে সরাসরি যুক্ত হবার আকাঙ্ক্ষা আমার অনেক বেড়ে গেল।”
শৈলেশ্বর চক্রবর্তী

শৈলেশ্বর চক্রবর্তী (? - ১৯৩২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। গোপন বিপ্লবী দলের সদস্য ছিলেন। ১৮ এপ্রিল, ১৯৩০ সালে চট্টগ্রাম অস্ত্রাগার আক্রমণ ও জালালাবাদ পাহাড়ের যুদ্ধে অংশগ্রহণ করেন। গ্রেপ্তার এড়িয়ে বিপ্লবী কাজকর্ম চালিয়ে যান। ২৪ সেপ্টেম্বর, ১৯৩২ তারিখে ইউরোপিয়ান ক্লাব আক্রমণের দায়িত্বপালনে ঘটনাচক্রে অকৃতকার্য হওয়ার নিদারুণ আক্ষেপে আত্মহত্যা করেন।
শৈলেশ্বর চক্রবর্তীর জন্ম চট্টগ্রামের দেওয়ানপুরে। তার পিতার নাম রত্নেশ্বর চক্রবর্তী।
শৈলেন্দ্রচন্দ্র চট্টোপাধ্যায়

শৈলেন্দ্রচন্দ্র চট্টোপাধ্যায় (ফেব্রুয়ারি, ১৯১৪ - ১৭ অক্টোবর, ১৯৩৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। তিনি বাল্যকাল থেকেই গোপন বিপ্লবী কার্যকলাপে যুক্ত ছিলেন। ১৭ বছর বয়সে আই.এস.সি. পড়ার সময় বন্দি হন। প্রথমে হিজলি বন্দিনিবাসে থাকেন। এখান থেকে বি.এ. পরীক্ষা দিয়ে ডিস্টিংশনসহ পাস করেন। পরে তাকে রাজস্থানের দেউলি বন্দীশিবিরে পাঠানো হয়। এখানে অসুস্থ হয়ে ভুল ব্যবস্থার জন্য মারা যান।
শৈলেন্দ্রচন্দ্র চট্টোপাধ্যায়ের জন্ম বিক্রমপুরের গাণ্ডাদিয়ায়। তার পিতার নাম বিশ্বেশ্বর চট্টোপাধ্যায়। এই বংশের একাধিক ব্যক্তি বিপ্লবী দলের সভ্য হয়ে রাজরোষে পড়েছেন।
শৈলেশ্বর বসু

শৈলেশ্বর বসু (১৮৮৬ - ১১ জুন, ১৯২৮) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।
শৈলেশ্বর বসুর জন্ম পশ্চিমবঙ্গের দক্ষিণ চব্বিশ পরগণা জেলার মাহীনগরে। পিতা কেদারনাথ বসু।
ছাত্রাবস্থায় বিদ্যালয়ে রাষ্ট্রগুরু স্যার সুরেন্দ্রনাথ বন্দ্যোপাধ্যায়কে সংবর্ধনা জানানোর জন্য হরিনাভি বিদ্যালয় থেকে নরেন ভট্টাচার্য (এম.এন.রায়)-সহ কয়েকজনের সঙ্গে তিনিও বহিষ্কৃত হন। পরে অনুশীলন সমিতিতে যোগদান করে যতীন মুখার্জির (বাঘা যতীন) সহকারীরূপে বৈপ্লবিক কাজে আত্মনিয়োগ করেন। তিনি ইউনিভার্সাল এম্পোরিয়ামের অন্যতম পরিচালক ছিলেন। জার্মানি থেকে আগ্নেয়াস্ত্র আমদানির ব্যাপারেও বালেশ্বর মামলায় কারারুদ্ধ হন। মুক্তি পাবার পর অসহযোগ আন্দোলনে পুনরায় কারাবরণ করেন। 
তিনি মানবেন্দ্রনাথ রায় এবং নেতাজী সুভাষচন্দ্র বসুর ঘনিষ্ঠ সহকর্মী এবং চব্বিশ পরগনা জেলার কংগ্রেসের সম্পাদক ছিলেন। বিভিন্ন পত্রপত্রিকায় আধ্যাত্মিক প্রবন্ধ প্রকাশ করতেন। বিপ্লবী দলগুলোর মধ্যে চাংড়িপোতা (চব্বিশ পরগনা) দলের অন্যতম স্তম্ভস্বরূপ ছিলেন।
শৈলেশ্বর বসুর জন্ম দক্ষিণ চব্বিশ পরগণা জেলার মাহীনগরে। তার পিতার নাম কেদারনাথ বসু। ছাত্রাবস্থায় বিদ্যালয়ে রাষ্ট্রগুরু সুরেন্দ্রনাথ বন্দ্যোপাধ্যায়কে সংবর্ধনা জানানোর জন্য হরিনাভি বিদ্যালয় থেকে মানবেন্দ্রনাথ রায়সহ কয়েকজনের সংগে বহিষ্কৃত হন।
বহিষ্কারের পর অনুশীলন সমিতিতে যোগদান করে বাঘা যতীনের সহকারীরূপে বৈপ্লবিক কাজে আত্মনিয়োগ করেন। তিনি ইউনিভার্সাল এম্পোরিয়ামের অন্যতম পরিচালক ছিলেন। জার্মানি থেকে আগ্নেয়াস্ত্র আমদানির ব্যাপারে ও বালেশ্বর মামলায় কারারুদ্ধ হন। কারাগারে অনশন করায় তার স্বাস্থ্যভঙ্গ হয়। মুক্তি পাবার পর পুনরায় অসহযোগ আন্দোলনে পুনরায় কারাবরণ করেন।
রাজেন্দ্র কিশোর সরকারি উচ্চ বিদ্যালয়

রাজেন্দ্র কিশোর সরকারি উচ্চ বিদ্যালয় () বাংলাদেশের ময়মনসিংহ জেলার গৌরীপুর উপজেলার অন্যতম প্রাচীন একটি শিক্ষা প্রতিষ্ঠান। এটি একশত বছরেরও অধিক বছর পূর্বে ১৯১১ সালে রাজা ব্রজেন্দ্র কিশোর কর্তৃক তার পিতা রাজেন্দ্র কিশোরের নামে প্রতিষ্ঠিত হয়।
এটি "গৌরীপুর আর কে সরকারি উচ্চ বিদ্যালয়"Gouripur R.K. Govt. High School" নামে সর্বাধিক পরিচিত।
এই বিদ্যালয়ের সামনে রয়েছে একটি দৃষ্টি নন্দন পুকুর।পুকুরটি অত্যন্ত বিশাল।এই পুকুরের নাম অনন্ত সাগর।
গৌরীপুর উপজেলার বর্তমান পৌর এলাকায় ১৯১১ সালে থেকে স্কুলে শিক্ষাদান কর্মসূচী গ্রহণ করা হয়ে আসছে। সকাল ১০ টা থেকে বিকাল ৪ টা অধিবেশনের কার্য্যক্রম চালু থাকে। এটি বালক বিদ্যালয় । এই বিদ্যালয়ে ষষ্ঠ শ্রেণী থেকে ১০ম শ্রেণী পর্যন্ত প্রতি শ্রেণীতে দুটি করে শাখা রয়েছে। শিক্ষকদের তত্ত্বাবধানে উচ্চমানের শিক্ষা প্রদানকারী প্রাচীন বিদ্যালয়গুলির মধ্যে এটি একটি। পাশাপাশি, সরকারী বিদ্যালয় হওয়ায় লেখাপড়ার খরচও এখানে নিতান্ত কম।
বালু নদী

বালু নদী বাংলাদেশের উত্তর-কেন্দ্রীয় অঞ্চলের গাজীপুর, ঢাকা ও নারায়ণগঞ্জ জেলার একটি নদী। নদীটির দৈর্ঘ্য ৪৪ কিলোমিটার, গড় প্রস্থ ৭৯ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক বালু নদীর প্রদত্ত পরিচিতি নম্বর উত্তর-কেন্দ্রীয় অঞ্চলের নদী নং ৪৬।
বাংলাদেশের রাজধানী ঢাকা শহরের উত্তর-পূর্ব এলাকা দিয়ে প্রবাহিত একটি নদী। এটি বেলাই বিল ও ঢাকার উত্তর-পূর্ব বিস্তীর্ণ জলাভূমির উপর দিয়ে প্রবাহিত হয়ে ডেমরার কাছে শীতলক্ষ্যা নদীতে গিয়ে পড়েছে। শীতলক্ষ্যার সাথে কাপাসিয়ার কাছে সুতি নদীর মাধ্যমেও এর একটা ক্ষীণ যোগাযোগ ছাড়াও টঙ্গী খালের মাধ্যমে তুরাগ নদীর এসে মিলিত হয়েছে। বর্ষা মৌসুমে বালু নদী শীতলক্ষ্যা ও তুরাগের পানি বহন করে। এই নদীর গুরুত্ব হচ্ছে, এটি স্থানীয় পানি নিষ্ক্রমণ আর নৌ-পরিবহন অব্যাহত রাখা। বালু নদীর অববাহিকায় প্রচুর পরিমাণে বৃষ্টিপাত হলেও তীরবর্তী বা অববাহিকা এলাকা কয়েক ঘন্টার মধ্যে শুকিয়ে যায়।
সরকারি পৃষ্ঠপোষকতা এবং অভ্যন্তরীণ নৌ-পরিবহন কর্তৃপরে সময়োচিত নদী ড্রেজিং প্রকল্প বাস্তবায়নের অভাবে বালু নদীটি বর্তমানে মরা নদীতে পরিণত হয়েছে। প্রচণ্ড খরস্রোতা এই নদীটিতে প্রতি বছরের ৬/৭ মাসই পানিশূন্যতা বিরাজ করছে।
মৃগেন্দ্রনাথ দত্ত

মৃগেন্দ্রনাথ দত্ত (২৭ অক্টোবর, ১৯১৫ -২ সেপ্টেম্বর, ১৯৩৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। তিনি গোপন বেঙ্গল ভলান্টিয়ার্স দলের সদস্য ছিলেন। পেডি ও ডগলাস নিহত হবার পর বার্জ নামে এক ইংরেজ মেদিনীপুরের ম্যাজিস্ট্রেট হয়ে আসেন। ১৯৩৩ সালে ২ সেপ্টেম্বর মৃগেন্দ্রনাথ ও তার সঙ্গী অনাথবন্ধু কর্তৃক ম্যাজিস্ত্রেট বার্জ নিহত হয়। কিন্তু পুলিসের গুলিতে অনাথবন্ধু ঘটনাস্থলেই এবং তিনি পরদিন হাসপাতালে মারা যান।
মৃগেন্দ্রনাথ দত্তের জন্ম মেদিনীপুরের জেলার পাহাড়িপুরে। তার পিতার নাম বেণীমাধব দত্ত। মৃগেন্দ্রনাথ মেদিনীপুর টাউন স্কুলের ছাত্র ছিলেন।
১৯৩৩ সালের ২ সেপ্টেম্বর শ্বেতাঙ্গ ম্যাজিস্ট্রেট বার্জ সাহেব মেদিনীপুর কলেজ মাঠে মোহামেডান স্পোর্টিং-এর বিরুদ্ধে মেদিনীপুর ক্লাবের হয়ে ফুটবল খেলতে নামেন। খেলা প্রাকটিসের ছল করে বল নিয়ে মাঠে নামেন মৃগেন্দ্রনাথ ও তার সঙ্গী অনাথবন্ধু পাঁজা। মাঠেই দুই বন্ধু বার্জ সাহেবকে আক্রমণ করলে তিনি মারা যান। জোন্স নামে একজন আহত হন। পুলিস প্রহরী দুজনের উপর পাল্টা গুলি চালায়। এতে তারা দুজন নিহত হন এবং অপর সঙ্গীরা পলায়ন করতে সক্ষম হন। এই ঘটনার পর ব্রজকিশোর চক্রবর্তী, রামকৃষ্ণ রায়, নির্মলজীবন ঘোষ, নন্দদুলাল সিং, কামাখ্যা ঘোষ, সুকুমার সেন, সনাতন রায়ের বিরুদ্ধে ষড়যন্ত্রের মামলা হয়। বিচারে ব্রজকিশোর, রামকৃষ্ণ ও নির্মলজীবনের ফাঁসি হয়। নন্দদুলাল, কামাখ্যা ঘোষ, সুকুমার সেন এবং সনাতন রায়-এর যাবজ্জীবন দ্বীপান্তর দণ্ড হয়।